# Predkladacia správa

Zákon Národnej rady Slovenskej republiky (ďalej aj “NR SR”) č. 92/1991 Zb. o podmienkach prevodu majetku štátu na iné osoby v znení neskorších zmien a doplnkov (ďalej aj “zákon”) ukladá v § 34 ods. 5 Výkonnému výboru Fondu národného majetku Slovenskej republiky (ďalej aj “FNM SR”, alebo „fond“) spracovať a po prerokovaní vo vláde Slovenskej republiky (ďalej aj “vláda SR”) predložiť na schválenie do NR SR „Návrh na použitie majetku FNM SR podľa § 28 ods. 3 písm. b/ zákona“ (ďalej aj „návrh“).

Predmetom uvedeného návrhu je vymedziť rozsah majetku FNM SR, ktorý v zmysle § 28 ods. 3 písm. b/ zákona môže byť použitý v súlade s rozhodnutím vlády SR na:

1. plnenie záväzkov podnikov určených na privatizáciu, najmä záväzkov z úverov zabezpečených záložným právom,
2. posilnenie zdrojov bánk a sporiteľní určených na poskytovanie úverov,
3. splnenie poskytnutých záruk za úvery obchodných spoločností, v ktorých má fond trvalú majetkovú účasť v rozsahu aspoň 34 %,
4. podporu rozvojových programov Slovenskej republiky,
5. plnenie štátnych záruk za bankové úvery,
6. financovanie splácania štátneho dlhu v priebehu rozpočtového roka,
7. doplnenie zdrojov v systéme financovania zdravotníctva,
8. úhradu častí záväzkov Štátneho fondu cestného hospodárstva Slovenskej republiky,
9. posilnenie štátnych finančných aktív podľa osobitného predpisu,
10. vysporiadanie cenových rozdielov k cenám tepla a teplej úžitkovej vody pre občanov za roky 1997 a 1998, ktoré vznikli v dôsledku zmien dotačnej politiky štátu v regulácii cien tepla a teplej úžitkovej vody,
11. finančné kompenzácie nákladov obcí na vybudované plynárenské a elektroenergetické zariadenia, ktoré boli bez náhrady prevedené do vlastníctva štátu.

Rozsah použitia majetku na tieto účely je vždy viazaný na prerokovanie vo vláde SR a na schválenie v NR SR. Uznese-ním č. 245 zo dňa 15. 12. 2010 k Návrhu na použitie majetku FNM SR v roku 2011 podľa § 28 ods. 3 písm. b/ zákona, NR SR schválila rozsah použitia majetku FNM SR pre rok 2011 vo výške **312 069 tis. EUR**. Tento návrh počítal s:

* príjmami FNM SR - vyčíslenými na celkovú čiastku 344 305 tis. EUR, vrátane zostatku peňažných prostriedkov z predchádzajúceho obdobia, ktoré tvorili 13,24 % (45 570 tis. EUR) z celkového objemu predpokladaných finančných zdrojov fondu v predmetnom období. Druhú, podstatnú časť zdrojov fondu predstavoval príjem z dividend, ktoré v čase spracovania návrhu predstavovali čiastku 298 204 tis. EUR (86,61 %).
* výdavkami FNM SR - vyčíslenými na celkovú čiastku 323 215 tis. EUR. Podľa § 28 ods. 3 písm. b/ zákona NR SR schválila uznesením č. 245 zo dňa 15. 12. 2010 celkový rámec vo výške 312 069 tis. EUR (96,55 %). Uznesením č. 667 zo dňa 06. 10. 2010 vláda SR rozhodla, že tieto prostriedky majú byť transferované do štátnych finančných aktív.
* bilanciou príjmov a výdavkovpočítanou na báze cash flow, v zmysle ktorej fond k 31. 12. 2011 očakával prebytok peňažných prostriedkov vo výške 21 090 tis. EUR. O použití týchto prostriedkov môže rozhodnúť vláda SR a NR SR, prípadne orgány fondu v zmysle zákona a kompetenčného poriadku FNM SR.

Po zapracovaní aktuálnych informácií, ktoré mal fond k dispozícii k 10. 08. 2011 možno predpokladať, že celkové príjmy sa zvýšia o cca 350 885 tis. EUR na celkový objem **695 190 tis. EUR** a celkové výdavky vzrastú o cca 366 640 tis. EUR na čiastku **689 855 tis. EUR**. Tieto zmeny objemu príjmov a výdavkov spôsobil v prevažnej miere presun záväzkov, ktorých splatnosť fond očakával v roku 2010, ale k ich plneniu v tomto období nedošlo, ako aj skutočnosť, že valnými zhromaždeniami spoločností, v ktorých má fond majetkovú účasť, boli odsúhlasené dividendy vo väčšom objeme (o 140 851 tis. EUR) ako bol pôvodný predpoklad.

Zároveň na návrh Ministerstva financií Slovenskej republiky (ďalej aj „MF SR“), vláda SR uznesením č. 523 zo dňa 10. 8. 2011 rozhodla o ďalšom použití majetku FNM SR v roku 2011 na posilnenie štátnych finančných aktív, z dôvodu potreby riešenia mimoriadnych situácií, ako napr. poskytovanie návratných finančných výpomocí štátnym subjektom, oddlžovanie zdravotníckych zariadení a pod. Konkrétne ide o prostriedky v objeme 200 000 tis. EUR zo zostatku peňažných prostriedkov z predchádzajúcich rokov, ktoré fond plánoval použiť na plnenie svojich záväzkov v nasledujúcom období, t. j. v rokoch 2012 až 2014.

Následkom tohto rozhodnutia bude fond vo svojom rozpočte od roku 2012 vykazovať deficit, ktorý sa v nasledujúcich rokoch bude prehlbovať a v prípade nezabezpečenia ďalších zdrojov, potrebných na vykrytie výdavkov v predmetnom období, nebude fond schopný splácať svoje záväzky. Z uvedených dôvodov FNM SR nesúhlasil s návrhom MF SR, ktorý ho vystavuje riziku platobnej neschopnosti a navrhol MF SR prehodnotiť výšku požadovaných peňažných prostriedkov tak, aby sa FNM SR na základe rozhodnutia vlády SR nestal insolventným a jeho hospodárenie nebolo deficitné. FNM SR navrhol požadovanú čiastku na posilnenie štátnych finančných aktív vo výške 200 000 tis. EUR znížiť minimálne o 54 000 tis. EUR na celkový objem 146 000 tis. EUR. Pri efektívnom hospodárení by tento zostatok peňažných prostriedkov umožnil FNM SR uhrádzať svoje najnutnejšie záväzky. Preto Návrh doplnku č. 1 k návrhu na použitie majetku FNM SR podľa § 28 ods. 3 písm. b/ zákona (ďalej aj „doplnok č. 1“), počítaný na báze cash flow, fond vypracoval tak, aby v rozpočtovom období rokov 2012 – 2014, resp. do plánovaného ukončenia jeho činnosti, nevykazoval deficit.

Keďže MF SR požiadalo o presun prostriedkov na účet štátnych finančných aktív ešte v roku 2011, navrhlo fondu schválený rámec na použitie majetku FNM SR v roku 2011 podľa § 28 ods. 3 písm. b/ zákona zvýšiť o celkovú čiastku 340 851 tis. EUR, ktorú tvoria dividendy vo výške 140 851 tis. EUR a 200 000 tis. EUR zo zostatku peňažných prostriedkov z predchádzajúcich období. Po schválení doplnku č. 1 v NR SR by celkový rámec predstavoval čiastku **652 920 tis. EUR,** tvorenú z dividend v objeme 439 055 tis. EUR a z časti zostatku peňažných prostriedkov z predchádzajúceho obdobia vo výške 213 865 tis. EUR.

Schválenie doplnku č. 1 v NR SR je podmienené jeho predchádzajúcim prerokovaním vo Výkonnom výbore FNM SR, Dozornej rade FNM SR a vo vláde SR. Na svojom rokovaní dňa 3. 8. 2011 schválil Výkonný výbor FNM SR pôvodne predložený návrh, ktorý počítal so zvýšeným použitím majetku fondu zo zostatku peňažných prostriedkov fondu na posilnenie štátnych finančných aktív vo výške 146 000 tis. EUR a v súlade s § 36 ods. 2 zákona zabezpečil jeho prerokovanie v Dozornej rade FNM SR.

Následne materiál prešiel skráteným predbežným a medzirezortným pripomienkovým konaním v termíne od 4. 8. 2011 do 10. 8. 2011. Návrh materiálu bol zaslaný prostredníctvom Portálu právnych predpisov povinne pripomienkujúcim subjektom a do stanoveného termínu sa vyjadrilo 18 pripomienkujúcich subjektov, ktoré vzniesli 4 pripomienky, z toho 1 bola zásadného charakteru. Táto pripomienka sa týkala nesúhlasu MF SR so sumou 146 000 tis. EUR, ktorú navrhol fond na posilnenie štátnych finančných aktív, pričom ministerstvo v tejto pripomienke požadovalo zo zostatku peňažných prostriedkov z predchádzajúcich období presunúť na tento účel sumu 200 000 tis. EUR. Keďže počas trvania pripomienkového konania vláda SR uznesením č. 523 zo dňa 10. 8. 2011 rozhodla o použití majetku fondu v roku 2011, vrátane spornej sumy t.j. 200 000 tis. EUR, štatutárny orgán fondu sa vznesenou zásadnou pripomienkou zaoberal a rozhodol o akceptovaní tejto pripomienky plne rešpektujúc uvedené uznesenie vlády SR. Z uvedeného vyplýva, že materiál sa predkladá na rokovanie vlády SR bez rozporu. Výsledky pripomienkového konania sú uvedené vo vyhodnotení pripomienkového konania.

Vláda SR uznesením č. 546/2011 zo dňa 17. 8. 2011, vzala predložený návrh na vedomie bez pripomienok a odporučila predsedníčke Výkonného výboru FNM SR predložiť tento materiál na schválenie NR SR.

Podľa ustanovení zákona č. 523/2004 Z.z. o rozpočtových pravidlách verejnej správy v znení neskorších predpisov bol návrh doplnku č. 1, pred jeho zaradením do schvaľovacieho konania, prerokovaný s MF SR.

**Štruktúra návrhu:**

* 1. Predpokladaný vývoj príjmov a výdavkov FNM SR do konca roku 2011
  2. Príjmy FNM SR v roku 2011
  3. Výdavky FNM SR v roku 2011
  4. Očakávaná bilancia príjmov a výdavkov FNM SR k 31. 12. 2011 (počítaná na báze cash flow)
  5. Návrh doplnku č. 1 k Návrhu na použitie majetku FNM SR v roku 2011